Schválili udelenie Ceny mesta štyrom partnerským mestám. Primátor ocení rektora univerzity a niekdajšieho zástupcu primátora.
SABINOV. Už tradične patrí k významným udalostiam mesta Sabinov aj udeľovanie Cien mesta a Cien primátora mesta. Pri návrhu tých tohtoročných poslanci zvažovali aj ich počet či opodstatnenosť.
Majú tie ceny opodstatnenie?
Občania mesta mohli do polovice apríla posielať svoje návrhy na ocenenie. Zapojili sa štyria občania, ktorí navrhli šiestich kandidátov.
Boli medzi nimi Eva Arvayová ml., Jozef Čičvák, Marta Ferencová, Anna Mihoková, Peter Kónya, Ľubomír Pavlovský – in memoriam.
Návrh zo strany oddelenia školstva, kultúry a telesnej výchovy bolo ocenenie pre partnerské mestá Sabinova, s čím súhlasila i Komisia pre vzdelávanie, mládež, šport a kultúru pri MsZ. Tá ešte doplnila došlé návrhy o mená Štefan Lompart, Jozef Čičvák a manželia Vargovčíkovci.
Práve ceny pre partnerské mestá sa poslancom nepozdávali. Poslanec Marek Hrabčák (nez.) skonštatoval, že pracovníci mestského úradu v daných mestách boli, ale poslanci nie.
"Ak mám uvažovať o cenách pre nejaké partnerské mestá, tak by mal mestský úrad uvažovať, aby sme sa tam aj my poslanci išli pozrieť. Bolo by korektné, aby sme videli, ako tie mestá vyzerajú," zhodnotil.
Matúš Pažický (nez.) sa pýtal, či je to recipročné a majú aj dané mestá taký zvyk odmeňovania. "Udeľovanie ceny mesta by malo byť pre niekoho, kto niečo urobil pre toto mesto. A nielen preto že sme partneri," poznamenal.
Aby sa nevystriedali všetci
Daniela Lenková (nez.) doplnila, že priamo na komisii tvorili ďalšie návrhy a navrhla, či by nemali do budúcnosti uvažovať o zredukovaní počtu ocenených na jednu osobu pri cene mesta a jednej pri cene primátora.
"Môže dôjsť k tomu, že sa ako ocenení vystriedajú pomaly všetci občania," povedala.
Primátor Peter Molčan (Smer-SD) reagoval, že nie je proti tomu, aby sa časť poslancov išla do daných miest pozrieť, avšak všetko závisí aj od projektov a ponuky konkrétnych partnerov.
Zámer udeliť cenu viacerým mestám vzišiel podľa jeho slov z diskusie, pokiaľ ide o samotné počty ocenených, zdôraznil, že je to na rozhodnutí poslancov.
Návrhy sú súčasťou projektov
Do rozpravy sa zapojila aj riaditeľka Mestského kultúrneho strediska Lucia Mihoková. Podľa jej slov je ocenenie partnerských miest súčasťou projektov.
"Je to splnenie projektu, ide o dôstojnosť, ľudskosť, ocenenie za spoluprácu v oblasti kultúry a všetkého. Nie je to o tom, že sme si povedali, že ich oceníme len tak," povedala.
Jej slová potvrdila aj Vlastna Znancová, vedúca OŠKaTK, podľa ktorej sa mnoho žiakov a členov folklórnych súborov dostalo práve vďaka spolupráci s danými mestami i do zahraničia a zaslúžia si takéto ocenenie.
Cena aj rektorovi univerzity
Poslanci nakoniec návrh jednohlasne odsúhlasili. Cenu mesta tak dostanú partnerské mestá Siedlce, Soběslav, Kenderes, Cubuk.
Ceny primátora budú udelené Jozefovi Čičvákovi – dlhoročnému poslancovi mesta, niekdajšiemu zástupcovi primátora i zakladateľovi Územného spolku SČK v Sabinove.
Ďalšiu cenu si prevezme Peter Kónya, terajší rektor Prešovskej univerzity, za autorstvo publikácie Dejiny mesta Sabinov. Taktiež aj za dlhodobé bádanie a publikovanie historických faktov o Sabinove, ktoré prispievajú k zvyšovaniu historického povedomia o meste.
Tento článok vyšiel v týždenníku PREŠOVSKÉ NOVINY, č. 18/2016, v predaji od 10. 5. do 16. 5.